**Základná škola SSV, Skuteckého 8, Banská Bystrica**

**Usmernenie č.5**

Pokyny k prevádzke a vnútorný režim školy v období školského roku  2020/2021

* **Otvorenie školského roku 2020/2021 pre žiakov 2.-9.ročníka. bude o 8.00 hod. v budove školy (vo svojich triedach), pre žiakov 1. ročníka o 9.00 hod. v sprievode zákonného zástupcu na školskom ihrisku (v prípade nepriaznivého počasia vo svojej triede s  triednou učiteľkou).**
* **Zákonní zástupcovia musia mať rúško.**
* **Žiaci prvého stupňa majú odporúčané nosiť rúška , ostatní žiaci povinne nosia rúško všade vo vnútorných priestoroch školy, vrátane svojej triedy v interných priestoroch školy.**
* **Všetci žiaci v prvý deň nástupu do školy prinesú podpísaný zdravotný dotazník a vyhlásenie zákonného zástupcu o bezinfekčnosti.**
* **Žiaci 1.stupňa prichádzajú do školy od 6.30 hod a idú do svojej triedy**
* **Žiaci 2.stupňa prichádzajú do školy od 7.30 hod a tiež idú do svojej triedy**

Tieto pokyny sú vypracované podľa podmienok a možností ZŠ SSV, Skuteckého 8, Banská Bystrica. Popisujú organizačné kroky a postupy, ktoré je potrebné dodržať v prípade nevyskytnutia sa ochorenia COVID – 19  - *protiepidemiologické opatrenia* a v prípade výskytu ochorenia COVID – 19 u zamestnancov alebo žiakov školy – semafor opatrení.

Pokyny rešpektujú opatrenia a rozhodnutia Úradu verejného zdravotníctva SR (ďalej aj ako „ÚVZ SR“). Predstavujú nadstavbu platných opatrení a budú podliehať pravidelnej aktualizácii formou dodatkov. Aktualizácie budú prílohou týchto pokynov.

Všetci zamestnanci školy budú rešpektovať a riadiť sa výstražným systémom na troch úrovniach – zelenej, oranžovej a červenej.

Zelená fáza predstavuje stav, kedy škola nemá žiadneho podozrivého ani pozitívneho žiaka či zamestnanca.

Oranžová fáza zachytáva situáciu, kedy má škola žiaka alebo zamestnanca podozrivého na ochorenie.

Červená fáza obsahuje zoznam opatrení v prípade pozitivity dvoch a viac prípadov u žiakov alebo nepedagogického pracovníka alebo jedného pedagóga.

**ZELENÁ FÁZA**

**Škola**

- Zverejní oznam na budove školy, ktorý hovorí, za akých podmienok nemôže nastúpiť dieťa do základnej školy.

- Obsah a formu všetkých vzdelávacích a záujmových činností bude voliť tak, aby boli zaistené hygienicko-epidemiologické opatrenia.

- Škola si pre účely izolácie žiaka, u ktorého sa vyskytnú príznaky ochorenia COVID-19, prípadne iného respiračného ochorenia počas vyučovania, vyčlení priestor – karanténnu miestnosť (kuchynka - pri vchode na prízemí). Karanténna miestnosť bude pravidelne dezinfikovaná ako aj ostatné priestory školy v súlade s usmerneniami ÚVZ a prevádzkovým poriadkom.

- **V prípade, že u dieťaťa alebo zamestnanca je podozrenie alebo potvrdené ochorenie na COVID-19, postupuje podľa usmernenia Manuálu MŠVVaŠ SR pod názvom Organizácia a podmienky výchovy a vzdelávania v základných školách pre školský rok 2020/2021 časť Oranžová a Červená fáza.**

- Výchovno-vzdelávací proces bude prebiehať v jednotlivých triedach podľa stanoveného rozvrhu. Telesná výchova bude realizovaná jedine v exteriéri. Žiaci, ktorí končia vyučovanie a nenavštevujú ŠKD, odchádzajú dodržiavajúc všetky opatrenia v sprievode pedagóga na obed, následne domov. Deti navštevujúce ŠKD v sprievode vychovávateľky obedujú v školskej jedálni a dodržujú pravidlá stravovania, s ktorými sú oboznámení vopred a pokračujú vo výchovnej činnosti  v ŠKD.

- Pedagogickí zamestnanci ZŚ SSV v súlade s aktuálnymi hygienicko-epidemiologickými nariadeniami a podľa svojho uváženia a možností zabezpečia rozstupy medzi žiakmi a žiakmi a pedagógmi pri výchovno-vzdelávacom procese.

- Pedagogickí a nepedagogickí zamestnanci školy nosia rúško alebo ochranný štít s aktuálnymi opatreniami ÚVZ SR.

- V prípade, že sa u žiaka objavia príznaky respiračného ochorenia, učiteľ izoluje dieťa v karanténnej miestnosti a zavolá rodičov/ZZ. Do príchodu rodiča ostáva s dieťaťom, pričom podľa možností dodržuje hygienické opatrenia.

- V jednotlivých učebniach vždy o 7.30 dozor zapne prístroje na filtrovanie vzduchu. Každý učiteľ dbá o bezpečnosť žiakov pri používaní uvedených zariadení. Po ukončení vyučovania učiteľ na poslednej hodine prístroj vypne. Následne to skontroluje upratovačka.

- Všetci vyučujúci dbajú na časté vetranie tried a pripomínajú žiakom dodržiavanie hygienických opatrení.

V prípade, že sa u zamestnanca školy objavia príznaky respiračného ochorenia musí ostať doma a informovať bezodkladne RŠ.

**Zákonný zástupca**

- pri prvom nástupe žiaka do základnej školy predkladá **zdravotný dotazník a vyhlásenie zákonného zástupcu**, alebo po každom prerušení dochádzky žiaka do základnej školy v trvaní viac ako tri dni predkladá **písomné vyhlásenie zákonného zástupcu** o tom, že žiak neprejavuje príznaky prenosného ochorenia a nemá nariadené karanténne opatrenie – podpisuje rodič.

**-** dodržiava pokyny riaditeľky školy, ktoré upravujú podmienky prevádzky ZŠ SSV

- do školy privedie iba zdravého žiaka, ak sa žiak ráno sťažuje na bolesti hlavy, nádchu, má kašeľ a pod. nesmie prísť do školy,

- je zodpovedný za dodržiavanie hygienicko-epidemiologických opatrení pri príchode do ZŠ SSV a odchode žiaka zo ZŠ SSV (nosenie rúšok, dodržiavanie odstupov, dezinfekcia rúk),

- zabezpečí svojmu dieťaťu dve rúška (jedno bude v skrinke) a papierové jednorazové vreckovky,

- v prípade, že je u žiaka podozrenie alebo potvrdené ochorenie COVID-19 v domácom prostredí, bezodkladne o tejto situácii informuje triednu učiteľku a riaditeľku školy,

- v prípade, že je u žiaka podozrenie alebo potvrdené ochorenie COVID-19 v školskom prostredí, bezodkladne si svoje dieťa príde vyzdvihnúť,

- povinnosťou zákonného zástupcu je bezodkladne nahlásiť karanténu, ak bola u žiaka nariadená detským lekárom alebo príslušným RÚVZ

- zákonný zástupca odprevádza svoje dieťa k hlavnému vchodu. Do budovy školy NEVSTUPUJE! V prípade nutnosti, zazvoní na sekretariát, kde dostane inštrukcie, ako má ďalej postupovať. Ak mu bude povolený vstup do budovy školy, prekryje si tvár rúškom a vydezinfikuje si ruky. Výnimku tvoria rodičia žiakov 1. ročníka (do budovy môže vstupovať len 1 rodič, a to len do 15.9.2020), ako aj rodič, ktorý si príde prevziať choré dieťa, prípadne pri vzniknutom úraze.

- Dodržuje upozornenia zverejnené piktogramami pri vchode do budovy školy a v priestoroch školy.

**Stravovanie v ŠJ**

**-**stravovanie v ŠJ bude prebiehať podľa **dodatku č.1 k prevádzkovému poriadku ŠJ** platného od 1.06.2020 doplneného krízovým plánom, ktorý je neoddeliteľnou súčasťou prevádzkového poriadku

- výdaj jedla pre žiakov a zamestnancov školy sa uskutoční podľa vypracovaného harmonogramu v školskej jedálni

- pred vstupom do jedálne je zabezpečená dezinfekcia rúk

- stravu vydáva personál kuchyne s čistým hygienicky baleným príborom

- stravovanie v ŠJ sa zabezpečuje v sprievode pedagogických zamestnancov,  vychovávateľov ŠKD a zamestnancov ŠJ

-zamestnanci ŠJ pri výdaji jedál používajú rukavice a rúška

- po každej skupine žiakov, ktorá sa odstravuje, sa vydezinfikujú stoly a priestory ŠJ

Usmernenie č. 5 nadobúda účinnosť od 1.09.2020 až do odvolania, prípadne ďalšej aktualizácii formou dodatkov.

V Banskej Bystrici, dňa 25.08.2020 Mgr. Zuzana Sedláčeková

 riaditeľka školy